钦定古今图书集成/明伦汇编/官常典/第799卷 > 张瑄
## 钦定古今图书集成/明伦汇编/官常典/第799卷 > 张瑄

按《明外史》本传：“瑄字廷玺，江浦人。正统七年进士。授刑部主事，历郎中，有能声。景泰时，赐敕为吉安知府。
俗尚巫，迎神无休日，瑄遇诸途，投神水中。瑄遘危疾，
父老皆言神为祟，请复之。瑄怒，不许，疾亦愈。岁大饥，
陈牒上官，不俟报，辄发廪赈贷。居八年，用荐擢广东
右布政使。广西贼莫文章等越境陷连山，瑄击斩之。”
又破阳江贼周公辅、新兴贼邓李保等。既而大藤峡
贼频陷属邑，瑄坐停俸。成化初，韩雍平贼，录瑄转饷
劳，赐银币，给俸如初。瑄勤于恤民，按行所部，督建预
备仓六十二，修陂塘圩岸四千六百，增筑广川、新会
诸城垣一十二，民德瑄，惟恐其去。既转左布政使，会
满九载当赴京，军民相率乞留。巡抚陈濂等为之请，
乃仍故任。八年始以右副都御史巡抚福建，平贼林
寿六、魏怀三等。福安、寿宁诸县邻江、浙，贼首叶旺、叶
春等负险，瑄捕诛之，馀尽解散。帝降敕劳之。改抚河
南，发赵王见灂、南乐王祁𫟹、临漳王祁鋆、汤阴王祁
淫虐罪，革冠服，停禄有差。议事入都，陈抚流民振
滞才十八事，所司多议行。黄河水溢，瑄请赈，且移王
府禄米于他所。留应输榆林饷济荒，石取直八钱输
榆林。民大称便。还理院事。寻迁南京刑部侍郎。久之，
进尚书，务守故事。晚节衰耄，政颇宽纵。二十年，星变
见劾，帝不问。居三年，给事御史复劾之，遂落职。孝宗
立，复官致仕。